የውጭ ጉዳይ ሚኒስትር ወርቅነህ ገበየሁ (ዶ/ር) በተባበሩት መንግሥታት ድርጅት ተሾሙ
የውጭ ጉዳይ ሚኒስትር ወርቅነህ ገበየሁ (ዶ/ር)፣ በተባበሩት መንግሥታት ድርጀት (ተመድ) ዋና ጸሐፊ አንቶኒዮ ጉሬቴዝ የድርጅቱ የኬንያ ቢሮ ዳይሬክተር ጄኔራል በመሆን ተሾሙ፡፡የተመድ ዋና ጸሐፊ ቃል አቀባይ ዓርብ የካቲት 29 ቀን 2011 ዓ.ም. ማምሻውን በሰጡት መግለጫ እንዳስታወቁት፣ ወርቅነህ (ዶ/ር) የቀድሞ ተሿሚዋ ጋናዊቷን ሃና ታቴህን በመተካት የቢሮ ኃላፊና የተመድ የአፍሪካ ኅብረት ተወካይ ሆነው እንደተሾሙ አስታውቀዋል፡፡ የውጭ ጉዳይ ሚኒስትር በመሆን ላለፉት አራት ዓመታት ያገለገሉት ሚኒስትሩ ከዚህ ቀደም በትራንስፖርት ሚኒስትርነትና በፌዴራል ፖሊስ ኮሚሽነር ጄኔራልነት ያገለገሉ ሲሆን፣ በኦሮሚያ ክልል በተለያዩ የኃላፊነት ቦታዎች ሠርተዋል፡፡ የኦሮሞ ዴሞክራሲያዊ ፓርቲ (ኦዴፓ) አባል የሆኑት ወርቅነህ (ዶ/ር)፣ የአዲስ አበባ ከተማ አስተዳደር ምክር ቤት አባልም ናቸው፡፡ እሳቸው የተኳቸው ጋናዊቷ ታቴህ ኃላፊነቱን ከፕሬዚዳንት ሳህለ ወርቅ ዘውዴ ከስምንት ወራት በፊት መረከባቸው የሚታወስ ሲሆን፣ ከጋና ዩኒቨርሲቲ የሕግ ትምህርታቸውን አጠናቅቀዋል፡፡ የውጭ ጉዳይ ሚኒስትሩ የተሾሙበት አዲሱ ኃላፊነት የሙሉ ሰዓት ሥራ ስለሚጠይቅ፣ አዲስ የውጭ ጉዳይ ሚኒስትር እንደሚሾም ይጠበቃል፡፡  ባለፉት 28 ዓመታት በውጭ ጉዳይ ሚኒስትርነት አቶ ሥዩም መስፍን፣ አቶ ኃይለ ማርያም ደሳለኝ፣ ቴድሮስ አድሃኖም (ዶ/ር) እና ወርቅነህ ገበየሁ (ዶ/ር) ሠርተዋል፡፡ ጠቅላይ ሚኒስትር ዓብይ አህመድ (ዶ/ር) በቅርቡ አዲሱን ተተኪ እንደሚሾሙ ይጠበቃል፡፡ 